als_Latn dik_Latn sag_Latn
Gjenerallejtënant Rrahman Rama komandant i ri i Forcës së Sigurisë të Kosovës
Prishtinë, 18 mars 2015
Në Kazermën Adem Jashari të Komandës së Forcave Tokësore (KFT) sot u mbajt ceremonia e ndërrimit të komandantit të Forcës së Sigurisë të Kosovës, ku morën pjesë: Presidentja e Republikës së Kosovës, znj. Atifete Jahjaga, kryeministri i Kosovës Isa Mustafa, ministri i FSK-së, z. Haki Demolli, komandanti i FSK-së, Kadri Kastrati, zëvendëskomandanti i FSK-së gjeneralmajor Rrahman Rama, komandanti i KFOR-it, gjeneralmajor Francesco Paolo Figliuolo, ambasadorja e Shteteve të Bashkuara të Amerikës (SHBA) Tracey Ann Jacobson, oficerë të FSK-së, të KFOR-it, ambasadorët dhe atashetë e akredituar në vendin tonë, ministra, deputet të Kosovës, personalitete politike, kulturore dhe familjarë të oficerëve.
Ceremonia e ndërrimit të komandantit të FSK-së, filloi me inspektimin e kuadrateve të rreshtuara të FSK-së, nga Presidentja Atifete Jahjaga dhe Komandanti i FSK-së gjenerallejtënant Kadri Kastrati duke vazhduar me intonimin e himnit shtetërorë të Kosovës.
Në fjalën e saj, presidentja e Republikës së Kosovës, znj. Atifete Jahjaga pasi përshëndeti të pranishmit, përgëzoi FSK-në, për të arriturat e përgjithshme: Ne kemi përmbyllur me sukses një periudhë të rëndësishme të Forcës së Sigurisë, duke hapur një kapitull të ri për ju dhe për gjithë vendin: krijimin e një Force moderne të armatosur, me kapacitete mbrojtëse, që adreson sfidat e sigurisë, e kompleton infrastrukturën tonë të sigurisë dhe në proces e sipër të profesionalizimit me standarde të NATO-s dhe që synon anëtarësimin në këtë aleancë.
Në fund, znj. Jahjaga ka falënderuar Komandantin e FSAK-së gjenerallejtënant Kadri Kastratin për angazhimin edhe punën e palodhur në ngritjen dhe profesionalizimin e FSK-së, si dhe i ka uruar punë të mbarë komandantit të ri, gjenerallejtënant Rrahman Ramës.
Ndërsa, kryeministri i Kosovës Isa Mustafa në fjalën e tij, tha: Ceremonia e sotme e ndërrimit të komandës së Forcës së Sigurisë së Kosovës, është një akt solemn dhe një tregues i vazhdimësisë së zhvillimit të Forcave të Sigurisë së Kosovës drejt themelimit të Forcave të Armatosura të Kosovës. Është ky një institucion tepër i rëndësishëm dhe i respektuar i Republikës së Kosovës. Kryeministri Mustafa ka falënderuar komandantin e FSK-së, gjenerallejtënant Kadri Kastratin për punën dhe kontributin e tij të rëndësishëm për ngritjen e Forcës së Sigurisë së Kosovës. Për të shtuar: Ne kemi besim të plotë se gjeneral major Rrahman Rama në bashkëpunim dhe bashkërenditje të plotë me Ministrinë e Forcës së Sigurisë do të vazhdojë me sukses rrugën e zhvillimit dhe rrugën e transformimit të FSK-së në Forca të Armatosura të Kosovës. Prandaj, në emër të Qeverisë së Republikës së Kosovës i uroj gjeneral Ramës dhe të gjithë juve suksese në të ardhmen.
Komandanti i deritanishëm i FSK-së, gjenerallejtënant Kadri Kastrati, në fjalimin tij lamtumirës u shpreh se ndihet shumë i emocionuar dhe i nderuar me këtë ceremoni lamtumirëse të organizuar, me rastin e përfundimit të detyrës si komandant i FSK-së.
Komandant Kastrati në fjalën e tij, foli gjerësisht për të arriturat e përgjithshme të FSK-së dhe për të ardhmen e saj drejtë transformimit në Forcat e Armatosura të Kosovës.
Më pastaj, ministri i Ministrisë për Forcën e Sigurisë së Kosovës, z. Haki Demolli ka dekoruar komandantin e deri tanishëm të FSK-së gjenerallejtënant Kadri Kastratin me Dekoratën për Shërbim të Shquar.
Po ashtu edhe Komandanti i Gardës Kombëtare të Ajovës nga SHBA-të ka dekoruar komandantin e FSK-së gjenerallejtënant Kadri Kastratin.
Ceremonia e dorëzim-pranimit të detyrës së komandantit filloi pas leximit të dekretit të Presidentes për gradimin e gjeneralmajor Rrahman Ramës në gradën gjenerallejtënant dhe dekretit për emërimin e gjenerallejtënant Rrahman Ramës komandant i FSK-së, ku komandanti i deritanishëm, gjenerallejtënant Kadri Kastrati me ceremoni ushtarake i dorëzoi Flamurin e FSK-së, presidentes së Kosovës Atifete Jahjagës e cila më pas ia dorëzoi Flamurin komandantit të ri të FSK-së, gjenerallejtënant Rrahman Ramës. Me këtë kalim të flamurit të FSK-së nga Komandanti i mëparshëm përmes presidentes te Komandanti i ri, përfundon edhe akti i dorëzim-pranimit të detyrës së komandantit të FSK-së.
Interesimi i mediave ishte i madh, kurse RTK-ja bëri transmetimin e drejtpërdrejt të tërë ceremonisë.
Fjala e plotë e komandantit të FSK-së gjenerallejtënant Kadri Kastratit,
Të nderuar gjeneralë, oficerë, nënoficerë dhe ushtarë të FSK-së,
Të nderuar të pranishëm!
Për mua është një ditë shumë e veçantë dhe emocionuese. Sot po e përmbylli mandatin tim si komandant i FSK-së, mandat i cili më është besuar dhe me të cilin jam ngarkuar para më shumë se tri vjetësh. Nuk ka gjë më fisnike se sa të jesh në shërbim të atdheut, në uniformën e vendit tënd. Nuk ka asgjë më të shenjtë se sa përkushtimi dhe angazhimi për të ngritur një forcë profesionale. Unë e pata këtë fat dhe ndihem krenar për këtë.
Të nderuar ushtarë, nënoficerë dhe oficerë të FSK-së. Ne kemi kaluar shumë sfida. Një pjesë e mirë e jona kemi qenë luftëtarë të UÇK-së dhe pas fitores i jemi bashkangjitur radhëve të TMK-së, duke vazhduar që me përvojën dhe autoritetin tonë të kontribuojmë në ngritjen e TMK-së. Pas shpalljes së pavarësisë së vendit, ne së bashku kemi vazhduar angazhimet tona në ngritjen dhe profesionalizimin e FSK-së, forcë kjo që tashmë po i afrohet synimit tonë të kamotshëm transformimit në Forcë të Armatosur të Kosovës.
Unë e kam marrë komandimin e FSK-së nga paraardhësi im, i nderuari gjenerallejtënant Sylejman Selimi. FSK-në e kam gjetur të strukturuar dhe të motivuar në vlugun e angazhimeve për tu zhvilluar në një forcë profesionale. Unë dhe ju të nderuar ushtarakë të FSK-së dhe kolegë nga Ministria e FSK-së, kemi vazhduar ngritjen dhe profesionalizimin e saj. Falë këtij vullneti dhe profesionalizmi, si dhe falë përkrahjes së vazhdueshme edhe nga partnerët tanë nga vendet mike si: SHBA, Mbretëria e Bashkuar, Gjermania, Turqia, Shqipëria, KFOR-i etj. FSK-ja ka bërë progres në shumë fusha. Falë punës tonë dhe përkrahjes nga partnerët tanë, ne i kemi arritur kapacitete fillestare operacionale dhe në një afat rekord edhe kapacitete e plota operacionale, të cilat u deklaruan edhe nga Këshilli Veri-Atlantik.
FSK-ja ka ngritur kapacitete operacionale për realizimin e misionit të saj në bazë të mandatit kushtetues, ka ngritur standarde të realizimit të detyrave, duke shfaqur gatishmëri të lartë. Operacionet e deminimit, të cilat vazhdojnë të zhvillohen anekënd vendit, janë shembulli më i mirë i kurajës dhe përkushtimit të pjesëtarëve tanë. Operacionet e K-SH-së në ujëra, male dhe zona urbane, kanë krijuar besueshmëri në çdo pjesë të vendit.
Pjesëtarët e FSK-së gjatë gjithë kohës janë angazhuar nëpër projekte të ndryshme xheniere, në mbështetje të komuniteteve, institucioneve dhe organizatave joqeveritare, duke ndihmuar në lehtësimin e jetës dhe mirëqenien e qytetarëve tanë.
Shkollimi, edukimi dhe stërvitja e pjesëtarëve të FSK-së ishte prioritet i yni. Pjesëtarë të shumtë po vijojnë shkollimin dhe edukimin nëpër akademitë më prestigjioze të vendeve partnere si në SHBA, Mbretërinë e Bashkuar, Turqi, Gjermani, Holandë etj. Ne kemi arritur që për herë të parë edhe zyrtarisht të dërgojmë pjesëtarë nëpër shkollat dhe qendrat e NATO-së.
FSK-ja ka ngritur kapacitete trajnuese në KDS, ku me qindra pjesëtarë të FSK-së janë certifikuar nëpër qendrat e zhvillimit profesional, nëpër kurset bazike dhe ato të avancuara të ushtarëve dhe nënoficerëve. QSU-ja prin me standardet e ngritura, dhe çdo vit në korin e oficerëve të rinj janë bashkangjitur oficerët e diplomuar nga kjo qendër. Posaçërisht dua të përmend kurset e përbashkëta me pjesëtarët e vendeve partnere si dhe stërvitjet e mbështetura nga EUCOM, USAREUR, Akademia e NOF e Armatës së Shtatë, NLAT-i, KFOR-i etj.
Ngritja e Task Forcës së K-SH-së, stërvitja e saj, plotësimi me pajisje adekuate dhe plotësimi i kritereve të parashikuara, për tu certifikuar nga UNINSARAG është një sukses i përbashkët i yni dhe partnerëve tanë. FSK-ja ka marrë pjesë në stërvitjet e përbashkëta me forcat nga vendet partnere, ku performanca e njësive të FSK-së është vlerësuar lart.
FSK-ja ka një partneritet të fuqishëm me Gardën Kombëtare të Ajovës dhe është shembull i veçantë i bashkëpunimit për të gjitha programet e partneritetit që SHBA-të kanë me vendet e rajonit. Unë ndihem i privilegjuar dhe falënderoj përzemërsisht GJM Orr dhe Gardën Kombëtare të Ajovës për përkrahjen e vazhdueshme që i ka dhënë dhe po vazhdon ti jap FSK-së.
FSK-ja ka forcuar bashkëpunimin me forcat e ushtrive të rajonit. Memorandumet e bashkëpunimit dhe planet e përbashkëta janë pjesë e rëndësishme e aktiviteteve trajnuese. Pjesëmarrja në konferenca të ndryshme, vizitat e ndërsjella të niveleve të larta dëshmojnë se FSK-ja është një faktor i paqes dhe stabilitetit. Pjesëtarët dhe njësitë tona janë të përgatitura dhe të trajnuara për të marrë pjesë në operacionet e paqes, krah për krah me aleatët dhe partnerët kudo çoftë në botë.
Falë këtyre kualiteteve, FSK-ja që tri vite radhazi nëpër anketat e besueshmërisë është vlerësuar nga qytetarët tanë si institucioni më i besueshëm i vendit.
Të nderuar të pranishëm, unë sot krenohem me arritjet e FSK-së. FSK-ja kishte një rol kyç në Rishikimin Strategjik të Sektorit të Sigurisë. FSK-ja në bashkëpunim të ngushtë me ekipin amerikan të DIR-it, NAT-in, kanë dhënë propozimet për dizajnimin e forcës së ardhshme, në përputhje me nevojat, kërkesat dhe koston e përballueshme. FSK-ja është gati, që bazuar në vendimet e institucioneve të Republikës së Kosovës, t'i fillojë proceset e transformimit dhe marrjes së përgjegjësive të reja.
Në këtë ditë të veçantë për mua, dua që gjithë pjesëtarët e FSK-së, të gjithë ushtarët aktiv dhe rezervë, nënoficerët dhe oficerët e FSK-së ti falënderoj për punën e palodhshme dhe shërbimin që i kanë bërë vendit, gjatë mandatit tim si Komandat i FSK-së.
Dua të ju falënderoj juve të nderuar gjeneralë dhe oficerë, ju që për këto tri vite ishit afër meje dhe krah meje duke komanduar dhe drejtuar realizimin e çdo detyre.
Ju faleminderit juve nënoficerë që krah për krah me ushtarët, keni zbatuar çdo detyrë të dhënë.
Ju faleminderit shumë të nderuar dhe shumë të respektuar ushtarë të FSK-së që me vetëmohim, besnikëri dhe me profesionalizëm, po i shërbeni vendit tuaj me nder dhe po na bëni të ndihemi krenar.
Gjeneralmajor Rama kam nderin që sot të ju dorëzoj komandën e FSK-së, duke u ndier krenar për arritjet e përbashkëta. Dua që të shpreh vlerësimet më të larta dhe të ju falënderoj juve që si Komandant i deritashëm i Forcës Tokësore, keni qenë njeriu më i afërt i imi në angazhimet tona të përbashkëta, për zhvillimin e FSK-së dhe përgatitjen e transformimit të saj në Forca të Armatosura të Kosovës. Ju po merrni komandimin e FSK-së në një periudhë shumë të rëndësishme për forcën dhe vendin tonë. Ju me profesionalizmin, kompetencën dhe punën tuaj do ta vazhdoni procesin e përgatitjes së FSK-së, duke e kurorëzuar angazhimin e sa e sa brezave për formimin dhe zhvillimin e Forcave të Armatosura të Kosovës.
Jam i emocionuar që sot po ndahem nga ju të respektuar ushtarakë, por po ndihem thellësisht krenar se FSK-ja dhe forca e ardhshme është në duart e sigurta. Si një komandant i juaji, si një ushtarak me përvojë, pres që ju të vazhdoni rrugën e profesionalizmit drejt realizmit të agjendës euro-atlantike, i cili është edhe synim strategjik i forcës dhe vendit tonë. Pres dhe besoj fuqishëm që do ta kultivoni identitetin e forcës dhe do ta ruani imazhin dhe besueshmërinë e lartë që kjo forcë ka tek qytetarët dhe vendet partnere. Uroj që Forca e Sigurisë të vazhdojë të jetë forcë për të mirë në vend, rajon dhe më gjerë dhe shpresoj se së shpejti Forcat e Armatosura të Kosovës do të jenë pjesë e Partneritetit për Paqe dhe do të kontribuojnë në sigurinë kolektive, duke qenë pjesë e angazhimeve në ruajtjen dhe mbajtjen e paqes.
Edhe njëherë ju faleminderit shumë juve të gjithëve ushtarakë të FSK-së, shërbyes civilë të Ministrisë së FSK-së, bashkëpunëtorë të mi të ngushtë, partnerë tanë nga vendet mike, për përkrahjen dhe bashkëpunimin.
Paçi shëndet dhe fat në familjet tuaja dhe uroj që shumë shpejtë ta festojmë transformimin e FSK-së në Forca të Armatosura të Kosovës.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn